**D ô v o d o v á s p r á v a**

1. **Všeobecná časť**

Návrh zákona, ktorým sa mení a dopĺňa zákon č. 461/2003 Z. z. o sociálnom poistenív znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Marián Viskupič a Vladimír Ledecký.

**Cieľom predloženého návrhu zákona je zaviesť 180-dňovú preklenovaciu lehotu počas ktorej by naďalej trvala registrácia zamestnávateľa v Sociálnej poisťovni, aj keď by už nezamestnával žiadneho zamestnanca.**

Podľa súčasného stavu sa registrácia zamestnávateľa v registri zamestnávateľov ukončuje v deň, keď zamestnávateľ prestane zamestnávať posledného zamestnanca. Akonáhle potom znova začne niekoho zamestnávať, musí sa zamestnávateľ registrovať nanovo, čo spôsobuje administratívnu záťaž tak pre zamestnávateľa ako podnikateľský subjekt, ako aj pre Sociálnu poisťovňu.

Podľa navrhovaného znenia by došlo k ukončeniu registrácie až po uplynutí 180-ich dní po tom, ako zamestnávateľ prestane zamestnávať posledného zamestnanca. Pomohlo by to najmä menším zamestnávateľov, ktorí striedavo zamestnávajú a potom zase ukončujú pracovnoprávny vzťah s krátkodobými zamestnancami, napr. dohodármi. Pôjde o zamestnancov zamestnávaných na rôzne sezónne, nárazové alebo výpomocné práce a podobne.

Zatiaľ čo na finančnej správe či v zdravotnej poisťovni zostáva zamestnávateľ registrovaný, aj keď práve nikoho nezamestnáva, v prípade Sociálnej poisťovne sa jeho registrácia ukončuje zakaždým, keď odhlási posledného zamestnanca. Aj keď od roku 2021 je proces jednoduchší a Sociálna poisťovňa už ukončuje registráciu zamestnávateľov automaticky, stále ide o byrokratickú záťaž pre podnikateľské subjekty. Odhlásenie totiž prebehne aj vtedy, keď podnikateľ vie, že o pár dní príjme nového zamestnanca. Následne musí opäť registrovať svoju firmu ako zamestnávateľa, čo je zbytočná byrokracia. Z týchto dôvodov navrhujeme, aby automatické odhlásenie prebehlo až po tom, čo zamestnávateľ 180 od odhlásenia posledného zamestnanca, neprihlásil žiadneho nového zamestnanca. Zavedením tento lehoty sa odstráni veľká väčšina opakovaných odhlásení a následných registrácií. Ukončenie registrácie zamestnávateľa tak bude vykonané až vtedy, ak zamestnávateľ nezamestnáva žiadneho zamestnanca aspoň nejakú signifikantnú dobu (180 dní).

 Predložený návrh zákona nebude mať vplyv na rozpočet verejnej správy. Predložený návrh zákona bude mať pozitívny vplyv na podnikateľské prostredie. Predložený návrh zákona nebude mať sociálne vplyvy, ani vplyvy na životné prostredie a informatizáciu spoločnosti. Návrh zákona taktiež nebude mať vplyv na manželstvo, rodičovstvo a rodinu a ani na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

1. **Osobitná časť**

**K čl. I**

**K bodu 1**

V § 226 ods. 5, podľa ktorého v súčasnosti Sociálna poisťovňa ukončí registráciu zamestnávateľa v registri zamestnávateľov posledného zamestnanca tohto zamestnávateľa z registra poistencov a sporiteľov, sa súčasné znenie upravuje tak, že Sociálna poisťovňa ukončí registráciu zamestnávateľa až po uplynutí 180 dní po tom, ako zamestnávateľ odhlási posledného zamestnanca z registra poistencov a sporiteľov. Vznikne tak 180-dňové preklenovacie obdobie, v rámci ktorého registrácia zamestnávateľa nezanikne a v prípade opätovné zamestnania ďalšieho zamestnanca sa zamestnávateľ v Sociálnej poisťovni nemusí nanovo registrovať.

**K bodu 2**

Podľa súčasného znenia § 231 ods. 1 písm. a) má zamestnávateľ povinnosť prihlásiť sa do registra zamestnávateľov vedeného príslušnou pobočkou najneskôr v deň predchádzajúci dňu, v ktorom začne zamestnávať aspoň jedného zamestnanca. Navrhovaná novela zavádza z tejto povinnosti výnimku, že zamestnávateľ túto povinnosť nemá, ak nedošlo k ukončeniu registrácie z dôvodu plynutia 180-dňového preklenovacieho obdobia zavedeného v novelizačnom bode 1.

**K čl. II**

 S ohľadom na predpokladanú dĺžku legislatívneho procesu sa navrhuje nadobudnutie účinnosti predloženého návrhu zákona na 1. októbra 2024.